# **Rok za Sustainability Starter produžen do 10. oktobra**

*Rok za prijavljivanje za edukativni program Foruma za odgovorno poslovanje, Sustainability Starter, produžen je do 10. oktobra. U pitanju je besplatan jednomesečni program za studente završnih godina i sveže diplomce osnovnih ili master studija koji žele da grade karijeru u oblasti održivosti i društveno odgovornog poslovanja, dobiju praktična znanja i povežu se sa poslovnom zajednicom.*

**Program Sustainability Starter je namenjen** mladima koji su zainteresovani za teme održivog razvoja i žele da naprave prve korake ka karijeri u održivosti i odgovornom poslovanju.Polaznici programa imaće priliku da uče od eksperata u ovoj oblasti iz vodećih kompanija u Srbiji i steknu praktična znanja neophodna za razvoj karijere u ovim oblastima.

Kako bi primenili stečeno znanje, kompanije će polaznicima zadati i **#SustainabilityIzazov**. Podeljeni u timove, Starteri će imati priliku da uz mentorsku podršku rade na rešavanju različitih biznis problema, poput smanjenja ugljeničnog otiska proizvodnje, bolje energestke efikasnosti ili podsticanja zapošljavanja ugroženih grupa. Svoja rešenja predstaviće pred biznis zajednicom na najvećem CSR događaju u Srbiji – CSR&ESG Forumu. Kroz seriju predavanja, druženja i mentorski rad, polaznici programa moći će da steknu praktična znanja, veštine i nova poznanstva, i spremnije zakorače u svet održivog poslovanja.

Program se sprovodi već 4. godinu za redom, ove godine pod novim nazivom i osveženim sadržajem, koji prati trendove u oblasti održivosti i društveno odgovornog poslovanja.

**Kako izgleda Sustainability Starter?**

Program predstavlja kombinaciju onlajn susreta i poseta kompanijama koje će ugostiti polaznike u svojim prostorijama. Predavanja se održavaju jednom do dva puta nedeljno, u trajanju od mesec dana. Program uključuje i timski rad na studiji slučaja – #SustainabilityIzazov, za čije rešavanje će polaznici imati podršku mentora. Polaznici će imati priliku da rešenja predstave na CSR&ESG Forumu u decembru.

**Šta ću dobiti na programu?**

* Priliku da stekneš teorijska i praktična znanja o održivom razvoju i društveno odgovornom poslovanju od eksperata iz vodećih kompanija u Srbiji
* Priliku da svoje rešenje studije slučaja – **#SustainabilityIzazov** u timu predstaviš pred biznis zajednicom na konferenciji CSR&ESG Foruma
* Sertifikat o učešću
* Napravićeš prve korake ka karijeri u oblasti održivosti

**Ko može da se prijavi?**

Poziv je otvoren za studente završnih godina, master studija i diplomce (najviše do 12 meseci nakon završetka studija) iz cele Srbije.

**Kako se vrši prijavljivanje?**

Prijavljivanje se vrši popunjavanjem [FORMULARA](https://www.emailmeform.com/builder/form/55p45fZle26ndt8KcUdhab).

**Koji je rok za prijavljivanje ?**

Konkurs je produžen do 10. oktobra.

**Iz kojih kompanija dolaze predavači i mentori?**

Predavači i mentori dolaze iz renomiranih kompanija, članica Foruma za odgovorno poslovanje: Bosis, Coca-Cola HBC Srbija, Delhaize Serbia, Delta holding, Elixir Group, Ernst & Young d.o.o, Gecić Law, Nelt, OTP banka Srbija, PWC i UniCredit banka.

*Vodeći se krilaticom “Bolji biznis za bolje društvo”, Forum okuplja kompanije koje doprinose razvoju društva kroz principe održivog razvoja i podstiče biznis sektor da bude aktivan i pouzdan partner zajednice u kojoj posluje. Forum osnažuje kompanije da posluju u skladu sa principima održivosti, odgovornosti i etike, i kroz sinergiju resursa i znanja doprinosi sprovođenju dobrih poslovnih praksi koje donose pozitivan i merljiv društveni i ekološki uticaj.*